2. Self

Investimenti f’assi finanzjarji maħluqin meta l-kredituri jsellfu fondi lid-debituri, li ma jkunux ipprovati minn dokumenti jew li jkunu pprovati minn dokumenti mhux negozjabbli. Din l-entrata tinkludi wkoll assi fil-forma ta’ depożiti magħmula minn aġenti tar-rapportar. Il-BĊNi jistgħu jirrikjedu wkoll tqassim komplut skont is-settur għal din l-entrata. 1. Din l-entrata għandha tinkludi: (a) self mogħti lil unitajiet domestiċi u istituzzjonijiet mingħajr skop ta’ qligħ li jservu l-unitajiet domestiċi, maqsumin skont: (i) kreditu għall-konsum (self mogħti għall-iskop prinċipali ta’ użu personali fil-konsum ta’ oġġetti u servizzi). Il-kreditu għall-konsum mogħti lil kumpaniji b’membru wieħed/soċjetajiet mingħajr status legali għandu jkun inkluż f’din il-kategorija, jekk l-aġent tar-rapportar ikun jaf li s-self jintuża l-aktar għal skopijiet ta’ konsum personali; (ii) self għal xiri ta’ dar (kreditu estiż għall-iskop ta’ investiment fi djar għal użu personali jew kiri, inkluż bini u rinnovar). Dan jinkludi self iggarantit fuq proprjetà residenzjali li jintuża għall-iskop ta’ xiri ta’ dar u self ieħor għal xiri ta’ dar li jsir fuq bażi personali jew li jkun iggarantit kontra forom oħrajn ta’ assi. Self għall-abitazzjoni mogħtija lil kumpaniji b’membru wieħed/soċjetajiet mingħajr status legali għandhom ikunu inklużi f’din il-kategorija sakemm l-aġent tar-rapportar ma jkunx jaf li d-dar tintuża b’mod predominanti għal skopijiet relatati ma’ negozju, f’liema każ għandu jiġi rrapportat bħala “self ieħor li minnu kumpaniji b’membru wieħed/soċjetajiet mingħajr status legali”; (iii) ieħor (self mogħti għal skopijiet minbarra konsum u xiri ta’ djar, bħal negozju, konsolidazzjoni ta’ dejn, edukazzjoni, eċċ). Din il-kategorija tista’ tinkludi self għal skopijiet ta’ konsum lil kumpaniji b’membru wieħed/soċjetajiet mingħajr status legali (ara l-Parti 3 tal-Anness II) jekk dan ma jiġix irrapportat fil-kategorija “kreditu għall-konsum”; (b) dejn tal-kards ta’ kreditu Għall-fini ta’ dan ir-Regolament, din il-kategorija għandha tkopri kreditu mogħti lil unitajiet domestiċi jew lil korporazzjonijiet mhux finanzjarji jew permezz ta’ kards ta’ debitu ttardjat, jiġifieri kards li jipprovdu kreditu ta’ konvenjenza kif definit hawn isfel, jew permezz ta’ kards ta’ kreditu, jiġifieri kards li jipprovdu kreditu ta’ konvenjenza u kreditu estiż. Dejn tal-kards ta’ kreditu għandu jkun irreġistrat f’kontijiet dedikati għall-kards u għalhekk ma jkunx evidenti f’kontijiet kurrenti jew ta’ overdraft. Kreditu ta’ konvenjenza huwa ddefinit bħala kreditu mogħti b’rata ta’ imgħax ta’ 0 % fil-perijodu bejn it-tranżazzjonijiet tal-pagament imwettqa bil-kard matul ċiklu wieħed ta’ fatturar u d-data li fiha l-bilanċi ta’ debitu minn dan iċ-ċiklu speċifiku ta’ fatturar isiru dovuti. Kreditu estiż huwa ddefinit bħala l-kreditu mogħti wara li d-dati dovuti taċ-ċiklu ta’ fatturar ta’ qabel ikunu għaddew, jiġifieri ammonti ta’ debitu fuq il-kont tal-kard li ma jkunux ġew saldati meta dan kien possibbli l-ewwel darba, li s-soltu fuqhom tiġi ċċarġjata rata ta’ imgħax jew rati ta’ imgħax gradati ta’ aktar minn 0 %. Ħafna drabi jkollhom isiru pagamenti minimi bin-nifs kull xahar, sabiex mill-inqas jitħallas lura parzjalment il-kreditu estiż. Il-kontroparti ta’ dawn il-forom ta’ kreditu tkun l-entità attwalment responsabbli biex tħallas lura l-ammonti pendenti skont il-ftehim kuntrattwali, li tikkoinċidi mad-detentur tal-kard fil-każ ta’ kards użati privatament, imma mhux fil-każ ta’ kards tal-kumpaniji; (c) Kreditu rotanti u overdrafts Kreditu rotanti huwa self li għandu dawn il-karatteristiċi kollha: (i) min jissellef jista’ juża jew jiġbed fondi sa limitu ta’ kreditu approvat minn qabel mingħajr ma javża minn qabel lil min isellef; (ii) l-ammont ta’ kreditu disponibbli jista’ jiżdied u jonqos hekk kif il-fondi jiġu mislufa u mħallsa lura; (iii) il-kreditu jista’ jintuża b’mod ripetut. Kreditu rotanti jinkludi l-ammonti akkwistati permezz ta’ linja ta’ kreditu u li jkunu għadhom ma tħallsux (ammonti pendenti). Linja ta’ kreditu hija ftehim bejn min isellef u min jissellef li tippermetti lil min jissellef jieħu flus bil-quddiem, matul perijodu definit u sa ċertu limitu, u jħallas lura fid-diskrezzjoni tiegħu l-flus bil-quddiem qabel data definita. Ammonti disponibbli permezz ta’ linja ta’ kreditu li ma jkunux inġibdu jew li jkunu diġà tħallsu lura m’għandhomx jitqiesu taħt l-ebda kategorija tal-entrati tal-karta bilanċjali. Overdrafts huma bilanċi ta’ debitu fuq kontijiet kurrenti. Kemm il-kreditu rotanti kif ukoll l-overdrafts jeskludu self provdut permezz ta’ kards ta’ kreditu. L-ammont totali dovut minn min jissellef għandu jiġi rrapportat, irrispettivament minn jekk huwiex fi kwalunkwe limitu miftiehem minn qabel bejn min isellef u min jissellef fir-rigward tad-daqs u/jew il-perijodu massimu tas-self, jew ogħla minnu; (d) Self sindakat (ftehimiet ta’ self wieħed, li fih jipparteċipaw diversi istituzzjonijiet bħala selliefa). Is-self sindakat ikopri biss każijiet fejn min jissellef jaf, mill-kuntratt tas-self, li s-self huwa magħmul minn diversi selliefa. Għall-finijiet ta’ statistika, huma biss l-ammonti li attwalment joħorġu s-selliefa (aktar milli linji ta’ kreditu totali) li għandhom jitqiesu bħala self sindakat. Normalment is-self sindakat ikun irranġat u kkoordinat minn istituzzjoni waħda (ħafna drabi msejħa “il-maniġer ewlieni”) u effettivament magħmul minn diversi parteċipanti fis-sindakat. Il-parteċipanti, inkluż il-maniġer ewlieni, ilkoll għandhom jirrapportaw is-sehem tagħhom tas-self lil min jissellef, jiġifieri mhux lill-maniġer ewlieni, fl-assi tal-karta bilanċjali tagħhom; (e) depożiti, kif definiti fil-kategorija tal-obbligazzjonijiet 9; (f) lokazzjonijiet finanzjarji lil terzi persuni Il-lokazzjonijiet finanzjarji huma kuntratti li permezz tagħhom is-sid legali ta’ beni durabbli (iktar ’il quddiem il-“lokatur”) jislef dawn l-assi lil terza persuna (iktar ’il quddiem il-“lokatarju”) għall-biċċa l-kbira tal-ħajja ekonomika tal-assi, jekk mhux għal kollha, bi skambju għal ħlasijiet bin-nifs li jkopru l-kost tal-beni flimkien ma’ rata imputata tal-imgħax. Il-lokatarju fil-fatt huwa preżunt li jirċievi l-benefiċċji kollha li jistgħu jinkisbu mill-użu tal-beni u li jġarrab l-ispejjeż u r-riskji assoċjati mas-sjieda. Għal finijiet statistiċi, il-lokazzjonijiet finanzjarji għandhom ikunu ttrattati bħala self mil-lokatur lil-lokatarju li jippermetti lil-lokatarju jixtri l-beni durabbli. L-assi (beni durabbli) li jkunu ġew mislufa lil-lokatarju ma jiġu rreġistrati mkien fuq il-karta bilanċjali; (g) self li ma jistax jiġi rkuprat li jkun għadu ma tħallasx lura u lanqas ma tħassar L-ammont totali ta’ self li l-pagament lura tiegħu jkun ilu dovut jew inkella identifikat bħala parzjalment jew totalment indebolit, skont id-definizzjoni ta’ inadempjenza fl-Artikolu 178 tar-Regolament (UE) Nru 575/2013; (h) investimenti f’titoli mhux negozjabbli Investimenti f’titoli ta’ dejn li mhumiex negozjabbli u ma jistgħux jiġu nnegozjati fi swieq sekondarji; (i) self negozjat Self li de facto jkun sar negozjabbli għandu jiġi kklassifikat taħt l-entrata tal-assi “self” kemm-il darba ma jkun hemm ebda evidenza ta’ negozjar f’suq sekondarju. Inkella għandu jiġi kklassifikat bħala titoli ta’ dejn (kategorija 3); (j) dejn subordinat fil-forma ta’ depożiti jew self Strumenti ta’ dejn subordinat jipprovdu pretensjoni sussidjarja kontra l-istituzzjoni emittenti li tista’ tiġi eżerċitata biss wara li jkunu ġew issodisfati l-pretensjonijiet kollha bi status ogħla, eż. depożiti/self, li b’hekk jagħtihom uħud mill-karatteristiċi ta’ ekwità. Għal skopijiet ta’ statistika, dejn subordinat għandu jiġi kklassifikat bħala “self” jew “titoli ta’ dejn” skont in-natura tal-istrument finanzjarju. Meta investimenti ta’ kull forma ta’ dejn subordinat ikunu attwalment identifikati bħala ċifra unika għal skopijiet ta’ statistika, din iċ-ċifra għandha tiġi klassifikata taħt l-entrata tal-assi “titoli ta’ dejn”, fuq il-bażi li d-dejn subordinat huwa kkostitwit b’mod predominanti fil-forma ta’ titoli, aktar milli self; (k) pretensjonijiet taħt retro riakkwisti jew self ta’ titoli kontra kollateral fi flus Kontraparti ta’ flus kontanti mħallsa bi skambju għal titoli mixtrija minn aġenti tar-rapportar bi prezz partikolari b’impenn sod biex l-istess titoli jew oħrajn simili jerġgħu jinbiegħu bi prezz fiss f’data futura speċifikata, jew self ta’ titoli kontra kollateral fi flus kontanti (ara l-kategorija tal-obbligazzjonijiet 9.4). (l) pożizzjonijiet ta’ pools ta’ flus kontanti nozzjonali Self (fil-forma ta’ overdrafts) li jinġibed mill-pools ta’ flus kontanti nozzjonali mill-parteċipanti fil-pools. Self mhux kopert kuntrattwalment mill-arranġament tal-pool ta’ flus kontanti imma li jingħata lill-parteċipanti fil-pool ma għandux ikun inkluż. 2. L-entrata li ġejja ma għandhiex tiġi ttrattata bħala self: Self mogħti fuq bażi ta’ trust Self mogħti fuq bażi ta’ trust, jiġifieri self lil trust jew self fiduċjarju, huwa self li jinħareġ fuq isem parti waħda (iktar ’il quddiem il-“fiduċjarju”) f’isem parti terza (iktar ’il quddiem il-“benefiċjarju”). Għal finijiet ta’ statistika, self lil trust ma għandux jiġi rreġistrat fuq il-karta bilanċjali tal-fiduċjarju meta r-riskji u l-benefiċċji tas-sjieda tal-fondi jibqgħu f’idejn il-benefiċjarju. Ir-riskji u l-benefiċċji tas-sjieda jibqgħu f’idejn il-benefiċjarju meta: (a) il-benefiċjarju jassumi r-riskju ta’ kreditu tas-self, jiġifieri l-fiduċjarju jkun responsabbli biss għall-ġestjoni amministrattiva tas-self; jew (b) l-investiment tal-benefiċjarju jkun iggarantit kontra telf jekk il-fiduċjarju jidħol f’likwidazzjoni, jiġifieri s-self lil trust ma jkunx parti mill-assi tal-fiduċjarju li jistgħu jitqassmu fil-każ ta’ falliment.